Ettepanek: EUROOPA PARLAMENDI JA NÕUKOGU OTSUS Globaliseerumisega Kohanemise Euroopa Fondi kasutuselevõtmise kohta kooskõlas Euroopa Parlamendi, nõukogu ja komisjoni 17. mai 2006. aasta institutsioonidevahelise kokkuleppe (eelarvedistsipliini ja usaldusväärse finantsjuhtimise kohta) punktiga 28 (taotlus EGF/2012/023 IT/Antonio Merloni SpA, Itaalia) /* COM/2013/090 final - 2013/ () */





SELETUSKIRI Euroopa Parlamendi, nõukogu ja komisjoni 17. mai 2006. aasta institutsioonidevahelise kokkuleppe (eelarvedistsipliini ja usaldusväärse finantsjuhtimise kohta)[1] punkt 28 võimaldab paindlikkusmehhanismi kaudu kasutada Globaliseerumisega Kohanemise Euroopa Fondi (EGF, edaspidi ka „fond”) igal aastal mahus, mis täiendab finantsraamistiku asjaomastes rubriikides ettenähtud assigneeringuid kuni 500 miljoni euroga. Fondist abi saamise tingimused on sätestatud Euroopa Parlamendi ja nõukogu 20. detsembri 2006. aasta määruses (EÜ) nr 1927/2006 Globaliseerumisega Kohanemise Euroopa Fondi loomise kohta[2]. 29. detsembril 2011 esitas Itaalia taotluse EGF/2011/023 IT/Antonio Merloni, et saada fondist rahalist toetust seoses töötajate koondamisega Itaalia ettevõttest Antonio Merloni SpA. Pärast taotluse põhjalikku läbivaatamist otsustas komisjon, et määruse (EÜ) nr 1927/2006 artikli 10 kohaselt on kõik kõnealuses määruses sätestatud tingimused rahalise toetuse saamiseks täidetud. TAOTLUSE KOKKUVÕTE JA ANALÜÜS Põhiandmed: || EGFi viitenumber || EGF/2011/023 Liikmesriik || Itaalia Artikkel 2 || a) Põhiettevõte || Antonio Merloni SpA Tarnijad ja tootmisahela järgmise etapi tootjad || 0 Vaatlusperiood || 23.8.2011 – 23.12.2011 Individuaalsete teenuste osutamise alguskuupäev || 29.3.2012 Kohaldamisaeg || 29.12.2011 Koondamisi vaatlusperioodil || 1 517 Koondamisi enne ja pärast vaatlusperioodi || 0 Toetuskõlblikke koondamisi kokku || 1 517 Toetust vajavate koondatud töötajate arv || 1 517 Individuaalsete teenustega seotud kulud (eurodes) || 7 451 972 Fondi[3] toetuse rakendamisega seotud kulud (eurodes) || 298 000 Fondi toetuse rakendamisega seotud kulud (%) || 3,84 Kogueelarve (eurodes) || 7 749 972 Fondi toetus (65 %) (eurodes) || 5 037 482 1. Taotlus esitati komisjonile 29. detsembril 2011 ja sellele lisati täiendavat teavet viimati 4. septembril 2012. 2. Taotlus vastab fondi vahendite kasutamise tingimustele, mis on sätestatud määruse (EÜ) nr 1927/2006 artikli 2 punktis a, ja see on esitatud kõnealuse määruse artiklis 5 sätestatud kümnenädalase tähtaja jooksul. Koondamiste seos globaliseerumisest tingitud oluliste struktuurimuutustega maailmakaubanduses või ülemaailmse finants- ja majanduskriisiga 3. Tõendamaks seost koondamiste ning ülemaailmse finants- ja majanduskriisi vahel, väidab Itaalia, et kriis on mõjutanud rängalt kodumasinate turgu. Olemasolevad andmed[4] näitavad märkimisväärset langust kodumasinate tootmises, mis on peamiselt tingitud vähenenud ekspordist eelkõige Ameerika Ühendriikidesse (-30,5 % 2009. aastal võrreldes 2008. aastaga) ja Jaapanisse (-11,40 % samal ajavahemikul). ELi 27 liikmesriigis langes kodumasinate toodang kolmel järjestikusel aastal (2007‑2009) ja see näitaja paranes veidi alles 2010. aastal. Kodumasinate tootmine – Tööstustoodangu indeks (protsendimäära muutus võrreldes eelmise aastaga) || 2006 || 2007 || 2008 || 2009 || 2010 EL27 || 5,5 || -3,1 || -8,8 || -17,6 || 1,2 Itaalia || 4,0 || -1,4 || -13,8 || -24,2 || -6,3 Allikas: Eurostat 4. Itaalia toodang näitas samasugust negatiivset suundumust kui EL-27 keskmine näitaja ja eksport vähenes rohkem kui EL-27 keskmine näitaja. Eksport Ameerika Ühendriikidesse vähenes 2009. aastal 44,59 % võrreldes 2008. aastaga ja eksport Jaapanisse vähenes 29,87 %. 2010. aastal jätkus langustrend Itaalia kodumasinate turul. 5. Et säilitada oma turuosa konkurentsis madala tööjõukuluga riikidega, nagu näiteks Hiina ja Türgi, muutis Antonio Merloni SpA, kes oli 2002. aastal ELis viies suurim kodumasinate tootja, ettevõtte müügistrateegiat ja hakkas 2006. aastal müüma oma tooteid otse oma kaubamärkide all. Seoses ülemaailmse finants- ja majanduskriisi puhkemisega sattus ettevõte rahalistesse raskustesse, mida halvendas veelgi finantskrediidi juurdepääsutingimuste ootamatu karmistumine. 2007. aastal seisis 900 miljoni suuruse käibega ettevõte Antonio Merloni silmitsi võlgade ja kohustustega, mille koguväärtus oli ligikaudu 500 miljonit eurot. Toodangu vähenemine, mis järgis Euroopas valitsevat langustrendi, viis koos rahaliste piirangutega selleni, et ettevõte esitas majandusarengu eest vastutavale ministeeriumile taotluse saada luba kriisis olevate suurettevõtete saneerimismenetluseks, ja lõpuks Antonio Merloni SpA äritegevuse lõpetamiseni. Kokku koondati 2 217 töötajat, kellest 700 läks tööle ettevõttesse QA Group SpA. Seega hõlmab kõnealune taotlus 1 517 töötajat, kes kaotasid töö Antonio Merloni SpA tegevuse lõpetamise tõttu. 6. Seoses taotlust EGF/2009/010 LT/Snaigë käsitleva hinnanguga on komisjon juba osutanud majandus- ja finantskriisi mõjule kodumasinate tootmisega tegelevatele ettevõtetele. Koondamiste arvu tõendamine ja vastavus artikli 2 punktis a esitatud kriteeriumidele 7. Itaalia esitas käesoleva taotluse määruse (EÜ) nr 1927/2006 artikli 2 punktis a sätestatud sekkumiskriteeriumi alusel, milles on seatud tingimuseks, et liikmesriigi ettevõttes on nelja kuu jooksul koondatud vähemalt 500 töötajat, kaasa arvatud töötajad, kes koondatakse nimetatud ettevõtte tarnijate või tootmisahela järgmise etapi tootjate juures. 8. Taotluses on märgitud 1 517 töötaja koondamine ettevõttes Antonio Merloni SpA neljakuulisel vaatlusperioodil (23. august 2011 – 23. detsember 2011). Koondamiste arv määrati kindlaks määruse (EÜ) nr 1927/2006 artikli 2 teise lõigu kolmanda taande kohaselt. Komisjonile on esitatud artikli 2 teise lõigu kolmanda taande kohaselt vajalik kinnitus, et see on tegelik koondamiste arv. Selgitus koondamiste ettenägematuse kohta 9. Itaalia ametiasutused väidavad, et finants- ja majanduskriis on viinud maailma majanduse ootamatu kokkuvarisemiseni, millel on tohutu mõju paljudele sektoritele. Majandussurutis avaldas kodumasinate tootmisele ennenägematut mõju finantskrediidi juurdepääsutingimuste ootamatu karmistumise ja uute tellimuste järsu vähenemisega. Kriisi tõttu ei ole majanduse areng alates 2008. aastast järginud varasemate aastate suundumusi. Seega ei saanud Antonio Merloni SpA sulgemist ja koondamisi ette näha ega seetõttu ka lihtsate vahenditega vältida. Töötajaid koondanud ettevõtete andmed ning toetust vajavate töötajate kirjeldus 10. Kõnealuses taotluses käsitletakse 1 517 töötaja koondamist ettevõttest Antonio Merloni SpA. Kõik nimetatud töötajad kuuluvad EGFi poolt kaasrahastatud meetmete sihtrühma. 11. Toetust vajavad töötajad jagunevad järgmiselt. Kategooria || Arv || Protsent Mehed || 1 063 || 70,07 Naised || 454 || 29,93 ELi kodanikud || 1 450 || 95,58 ELi mittekuuluvate riikide kodanikud || 67 || 4,42 15–24aastased || 0 || 0,00 25–54aastased || 1 322 || 87,15 55–64aastased || 193 || 12,72 üle 64aastased || 2 || 0,13 12. Sihtrühma kuuluvate töötajate hulgast 71-l on kas puue või pikaajalised terviseprobleemid. 13. Elukutsete lõikes on jagunemine järgmine: Kategooria || Arv || Protsent Kõrgema astme ametnikud ja juhid || 8 || 0,53 Spetsialistid || 14 || 0,92 Tehnikud ja tehnilised töötajad || 23 || 1,52 Ametnikud || 50 || 3,30 Oskus- ja käsitöölised || 72 || 4,75 Seadme- ja masinaoperaatorid ja koostajad || 1 308 || 86,22 Lihttöölised || 42 || 2,76 14. Kooskõlas määruse (EÜ) nr 1927/2006 artikliga 7 on Itaalia kinnitanud, et fondi toetuse rakendamise eri etappides ja eelkõige sellele juurdepääsu puhul on kohaldatud ning kohaldatakse jätkuvalt naiste ja meeste võrdõiguslikkuse ning diskrimineerimisvastaseid põhimõtteid. Asjaomase territooriumi ning selle asutuste ja sidusrühmade kirjeldus 15. Koondamistest mõjutatud piirkonnad on Marche ja Umbria maakonnad ja eelkõige Ancona ja Perugia provintsid, kus paiknesid Antonio Merloni SpA tehased. 16. Ülemaailmse majandus- ja finantskriisi tulemusena on mõlemas nimetatud provintsis vähenenud tegutsevate ettevõtete arv. Samuti on seal toimunud järk-järguline tertsiariseerumine, mis viib põllumajanduse, kaubanduse ja tööstuse kokkutõmbumiseni. Anconas vähenes põllumajandusettevõtete arv 1,2 % ja nende ettevõtete osakaal tegutsevate ettevõtete kogusarvust on hetkel 18,8 %. Tootmissektor on jäänud üsna stabiilseks, sellal kui kaubandussektori ettevõtete arv on pisut kasvanud (+0,3 %), moodustades hetkel 26,4 % provintsis tegutsevate ettevõtete koguarvust. Nimetatud osakaal on siiski väiksem kui riigi keskmine näitaja (27,2 %). Kõik need näitajad viitavad 2010. aastale võrreldes eelmise aastaga. Perugia provintsis vähenes kõnealusel ajavahemikul põllumajandusettevõtete arv 0,9 % võrra, ent see moodustab siiski 22,6 % provintsis tegutsevate ettevõtete koguarvust. Tootmissektori puhul täheldati samuti väikest langust (-0,6 %), sellal kui kaubandussektori ettevõtete arv kasvas (+1,1 %) ja see moodustab hetkel 23,4 % ettevõtete koguarvust. Nagu ka Ancona puhul on kaubandusettevõtete osakaal kõikidest provintsis tegutsevatest ettevõtetest (23,4 %) väiksem kui riigi keskmine näitaja. 17. Peamised sidusrühmad on Regione Umbria ja Regione Marche ja eelkõige Perugia ja Ancona riiklikud ametiasutused ning samuti järgmised ametiühingud: FIM-CISL[5], FIOM-CGIL[6], UILM-UIL[7], UGL metalmeccanici[8] ja RSU[9]. Koondamiste eeldatav mõju kohalikule, piirkondlikule või riigi tööhõivele 18. Ancona ja Perugia provintsides oli kriisieelsetel aastatel töötuse määr riigi keskmisest näitajast madalam. 2009. aastal suurenes töötuse määr eelmise aastaga võrreldes 40 %. 2010. aastal jäi töötuse määr Perugias samaks ja vähenes Anconas, mille tingis pigem aktiivsuse määra vähenemine, mitte tööhõive suurenemine. 2009. aastal vähenes piirkondlik SKP eelmise aastaga võrreldes ligikaudu 3 % võrra ja tööstuse käive kahanes Marches 14,6 % võrra ja Umbrias 16,4 % võrra. Nimetatud kahanemine viis selleni, et süsteemi CIG[10] raames kompenseeritavate töötundide arv tootmissektoris suurenes Marches 368 % võrra ja Umbrias 444 % võrra. Kõnealuse taotlusega hõlmatud ettevõttes Antonio Merloni SpA toimunud 1 517 koondamist halvendasid olukorda veelgi. Rahastatav individuaalsete teenuste kooskõlastatud pakett ja selle hinnanguline kulude jaotus, kaasa arvatud selle täiendavus struktuurifondidest rahastatavate meetmetega 19. Kõik loetletud meetmed koos moodustavad individuaalsete teenuste kooskõlastatud paketi, mille eesmärk on töötajate tagasitoomine tööturule. – Kutsenõustamine. Struktureeritud intervjuud ja sihtotstarbelised vahendid, näiteks kutseoskuste analüüs ja kutseprofiili koostamine, et kaardistada valdkonnad, milles töötajad saavad oma oskusi täiustada, ja aidata neid tööalaste eesmärkide määratlemisel. – Abi töö otsimisel. See meede hõlmab enesereklaamiks ja tööotsinguteks personaalse strateegia väljatöötamist. Töötajaid aidatakse taotluste esitamisel huvitatud ettevõtetele ja neile pakutakse tugiteenust valikuprotsessi käigus ning vajaduse korral korraldatakse neile erikoolitusi, et nad saaksid võtta vastu huvitatud ettevõtete tööpakkumisi. – Ettevõtluse edendamine. Koondatud töötajate nõustamine ettevõtlusalaste ideede osas uute äritegevuste kavandamisel. – Kutseõpe ja kutseoskuste täiustamine. Koondatud töötajatele antakse koolituskava jaoks vautšer, mille keskmine väärtus on 1 300 eurot. Vautšerit saab koolituseks kasutada vastavat väljaõpet pakkuvas koolitusasutuses või ettevõttes, kus koondatud töötajale pakutakse pärast töölevõtmist ümberõpet, või ettevõttes, kus pakutakse sisekoolitust. Vautšer on mõeldud kasutamiseks ainult seoses iga töötaja puhul kooskõlastatud tööturule naasmise strateegiaga. – Üle 50-aastaste juhendamine. Selle meetme eesmärk on pakkuda erituge üle 50-aastastele töötajatele, et julgustada neid tööturule jääma. – Tööotsingutoetus. Kõikidele töötajatele, kes osalevad EGFi meetmetes, makstakse iga päev päevaraha, mille suurus vastab Itaalia päevarahale (CIGS). – Töölevõtmise toetus. Selle toetuse abil hõlbustatakse koondatud töötajate uuesti tööle võtmist alalise töölepingu alusel teise ettevõttesse. Uuele tööandjale kõige ebasoodsamas olukorras olevate ja vähe haritud töötajate töölevõtmiseks makstava suhteliselt suure toetuse (5 000 eurot ühe töötaja kohta) eesmärk on hüvitada uuele tööandjale kulud, mis tekkivad seoses nimetatud töötajate ümberõppega ja nende ettevalmistamisega uute tööülesannete täitmiseks. – Toetus transpordikulude katteks. Kõnealustes meetmetes osalevatele töötajatele makstakse hüvitist suurusega kuni 300 eurot transpordikulude katmiseks, kui töötajad peavad läbima üle 25 km pikkuse vahemaa, et jõuda linna, kus meetmeid läbi viiakse. – Elukoha muutmisega kaasnevate kulude hüvitamine. Töötajatele, kes võtavad vastu töökoha, mis eeldab elukoha muutmist, makstakse sellega kaasnevate kulude hüvitamiseks kolimistoetust suurusega 5 000 eurot. See toetus makstakse välja ühekordselt vastavaid kulusid tõendavate dokumentide alusel. 20. Fondi toetuse rakendamisega seotud kulud, mis on taotluse hulka arvatud vastavalt määruse (EÜ) nr 1927/2006 artiklile 3, koosnevad kuludest, mis on ette nähtud ettevalmistus-, haldus- ja kontrollimismeetmeteks ning teavitamiseks ja reklaamiks. 21. Itaalia ametiasutuste kavandatavad individuaalsed teenused on aktiivsed tööturumeetmed, mis on määruse (EÜ) nr 1927/2006 artikli 3 kohaselt toetuskõlblikud. Itaalia ametiasutuste hinnangul on kogukulu 7 749 972 eurot, millest individuaalsete teenustega seotud kulud on 7 451 972 eurot ning EGFi toetuse rakendamisega seotud kulud on 298 000 eurot (3,84 % kogusummast). Fondilt taotletav kogusumma on 5 037 482 eurot (65 % kogukuludest). Meetmed || Sihtgrupi töötajate hinnanguline arv || Hinnangulised kulud sihtgrupi töötaja kohta (eurodes) || Kulud kokku (EGF ja riiklik kaasfinantseerimine) (eurodes) Individuaalsed teenused (määruse (EÜ) nr 1927/2006 artikli 3 esimene lõik) Kutsenõustamine (Orientamento professionale) || 1 517 || 36 || 54 612 Tööotsingute toetamine (Assistenza alla ricerca attiva) || 1 517 || 180 || 273 060 Ettevõtluse edendamine (Assistenza all'autoimprenditorialità) || 280 || 240 || 67 200 Kutseõpe ja kutseoskuste täiustamine (Voucher formativo) || 1 011 || 1 300 || 1 314 300 Üle 50-aastaste juhendamine (Misure spechifiche di stimolo per lavoratori muri) || 280 || 210 || 58 800 Tööotsingutoetus (Indennita per la ricerca attiva) || 1 517 || 2 000 || 3 034 000 Töölevõtmise toetus (Bonus assunzionali) || 400 || 5 000 || 2 000 000 Toetus transpordikulude katteks (Contributo per la mobilità formativa) || 500 || 300 || 150 000 Elukoha muutusega kaasnevate kulude hüvitamine (Bonus per la mobilità territoriale) || 100 || 5 000 || 500 000 Individuaalsed teenused kokku || || 7 451 972 Fondi toetuse rakendamisega seotud kulud (määruse (EÜ) nr 1927/2006 artikli 3 kolmas lõik) Ettevalmistav tegevus || || 30 000 Juhtimine || || 125 000 Teavitamine ja reklaam || || 36 000 Kontrollitegevused || || 107 000 Fondi toetuse rakendamisega seotud kulud kokku || || 298 000 Hinnangulised kulud kokku || || 7 749 972 Fondi toetus (65 % kogukuludest) || || 5 037 482 22. Itaalia kinnitab, et eespool kirjeldatud meetmed täiendavad struktuurifondidest rahastatavaid meetmeid. Itaalia ametiasutuste arvates aitab topelttoetuste maksmise välistada struktuurifondide ja EGFi rahaliste vahendite kavandamise ja haldamise eest vastutavate institutsioonide vaheline pidev kooskõlastamine. Kuupäev(ad), millal on alustatud või millal kavatsetakse alustada individuaalsete teenuste pakkumist asjaomastele töötajatele 23. Itaalia alustas asjaomastele töötajatele individuaalsete teenuste osutamist 29. märtsil 2012. Nimetatud teenused on osa individuaalsete teenuste kooskõlastatud paketist, mille kohta on fondile esitatud kaasrahastamistaotlus. Seega kujutab kõnealune kuupäev endast fondist saadava toetuse puhul toetuskõlblikkusperioodi algust. Menetlused tööturu osapooltega konsulteerimiseks 24. EGFi toetuse kasutamise võimalus lisati lepingusse 'Accordo di Programma', mis sõlmiti 2010. aastal majandusarengu eest vastutava ministeeriumi ja Emilia Romagna, Marche ja Umbria maakondade vahel ning milles sotsiaalpartnerid hiljem kokku leppisid. 2011. aasta novembris konsulteeriti sotsiaalpartneritega EGFi poolt kaasrahastatavate meetmete kooskõlastatud paketi üle. Peale selle kontrollib EGFi meetmete rakendamist lepingu 'Accordo di Programma' koordineerimisrühm. 25. Itaalia ametiasutused on kinnitanud, et riiklikus ja ELi õiguses sätestatud nõuded kollektiivse koondamise kohta on täidetud. Teave meetmete kohta, mis on siseriikliku õiguse või kollektiivlepingute kohaselt kohustuslikud 26. Seoses määruse (EÜ) nr 1927/2006 artiklis 6 sätestatud kriteeriumidega on Itaalia ametiasutused oma taotluses: · kinnitanud, et fondist saadav rahaline toetus ei asenda meetmeid, mis on riiklike õigusaktide või kollektiivlepingute kohaselt äriühingute vastutusalas; · tõendanud, et kavandatud meetmed on ette nähtud töötajate toetamiseks ja neid ei kasutata ettevõtete või sektorite ümberstruktureerimiseks; · kinnitanud, et eespool nimetatud toetuskõlblikele meetmetele ei anta toetust ELi muudest rahastamisvahenditest. Haldus- ja kontrollisüsteemid 27. Itaalia teatas komisjonile, et rahalist toetust haldavad ja kontrollivad samad asutused, mis haldavad ja kontrollivad ESFi vahendeid. Marche ja Umbria maakonnad on nimetatud haldusasutuste vahendusasutused. Rahastamine 28. Itaalia taotluse põhjal on kavas fondist rahastada kooskõlastatud individuaalsete teenuste paketti (sealhulgas EGFi toetuse rakendamise kulud) 5 037 482 euro ulatuses, mis moodustab 65 % kogukuludest. Komisjoni kavandatav eraldis fondist põhineb Itaalia esitatud teabel. 29. Arvestades määruse (EÜ) nr 1927/2006 artikli 10 lõike 1 alusel fondist eraldatava toetuse maksimumsummat ja eraldiste ümberpaigutamise võimalusi, teeb komisjon ettepaneku kasutada fondi vahendeid eespool nimetatud kogusummas, mis eraldatakse finantsraamistiku rubriigist 1a. 30. Kavandatava rahalise toetuse puhul jääb enam kui 25 % fondi aastasest maksimumsummast kasutamiseks aasta viimasel neljal kuul kooskõlas määruse (EÜ) nr 1927/2006 artikli 12 lõikega 6. 31. Tehes käesoleva ettepaneku fondi kasutuselevõtmiseks, algatab komisjon 17. mai 2006. aasta institutsioonidevahelise kokkuleppe punktis 28 sätestatud lihtsustatud kolmepoolse menetluse eesmärgiga saada mõlemalt eelarvepädevalt institutsioonilt nõusolek fondi kasutamise ja vajaliku summa kohta. Komisjon kutsub üles seda eelarvepädevat institutsiooni, kes saavutab fondi kasutamise eelnõu suhtes asjakohasel poliitilisel tasandil esimesena kokkuleppe, teavitama oma kavatsustest teist eelarvepädevat institutsiooni ja komisjoni. Kui üks eelarvepädev institutsioon on eriarvamusel, kutsutakse kokku ametlik kolmepoolne kohtumine. 32. Samuti esitab komisjon ümberpaigutamise taotluse, et kirjendada 2013. aasta eelarvesse konkreetsed kulukohustuste eraldised, nagu on nõutud 17. mai 2006. aasta institutsioonidevahelise kokkuleppe punktis 28. Makseeraldiste allikad 33. Fondi eelarverealt eraldatavat summat kasutatakse käesoleva taotluse jaoks vaja mineva 5 037 482 euro suuruse summa katmiseks. Ettepanek: EUROOPA PARLAMENDI JA NÕUKOGU OTSUS Globaliseerumisega Kohanemise Euroopa Fondi kasutuselevõtmise kohta kooskõlas Euroopa Parlamendi, nõukogu ja komisjoni 17. mai 2006. aasta institutsioonidevahelise kokkuleppe (eelarvedistsipliini ja usaldusväärse finantsjuhtimise kohta) punktiga 28 (taotlus EGF/2012/023 IT/Antonio Merloni SpA, Itaalia) EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Parlamendi, nõukogu ja komisjoni 17. mai 2006. aasta institutsioonidevahelist kokkulepet eelarvedistsipliini ja usaldusväärse finantsjuhtimise kohta,[11] eriti selle punkti 28, võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1927/2006 Globaliseerumisega Kohanemise Euroopa Fondi loomise kohta,[12] eriti selle artikli 12 lõiget 3, võttes arvesse Euroopa Komisjoni ettepanekut[13] ning arvestades järgmist: (1) Globaliseerumisega Kohanemise Euroopa Fond (edaspidi „fond”) on asutatud selleks, et osutada täiendavat abi töötajatele, kes on koondatud seoses globaliseerumisest tingitud oluliste struktuurimuutustega maailmakaubanduses, ja aidata neil tööturule tagasi pöörduda. (2) Fondi rakendusala on laiendatud nii, et alates 1. maist 2009 kuni 30. detsembrini 2011 esitatud taotluste puhul võib toetust anda ka töötajatele, kes on koondatud otseselt ülemaailmse finants- ja majanduskriisi tagajärjel. (3) 17. mai 2006. aasta institutsioonidevahelise kokkuleppe kohaselt on fondi kasutamise ülemmäär 500 miljonit eurot aastas. (4) Itaalia esitas taotluse fondi kasutuselevõtmiseks seoses ettevõttes Antonio Merloni SpA toimunud koondamistega 29. detsembril 2011 ja saatis lisateavet kuni 4. septembrini 2012. Taotlus vastab rahalise toetuse määramise nõuetele, mis on sätestatud määruse (EÜ) nr 1927/2006 artiklis 10. Seetõttu teeb komisjon ettepaneku 5 037 482 euro eraldamiseks. (5) Seetõttu tuleks võtta kasutusele fondi vahendid Itaalia rahalise taotluse rahuldamiseks, ON VASTU VÕTNUD KÄESOLEVA OTSUSE: Artikkel 1 Euroopa Liidu 2013. aasta üldeelarvest võetakse Globaliseerumisega Kohanemise Euroopa Fondi (EGF) raames kasutusele 5 037 482 eurot kulukohustuste ja maksete assigneeringutena. Artikkel 2 Käesolev otsus avaldatakse Euroopa Liidu Teatajas. Brüssel, Euroopa Parlamendi nimel Nõukogu nimel president eesistuja [1] ELT C 139, 14.6.2006, lk 1. [2] ELT L 406, 30.12.2006, lk 1. [3] Kooskõlas määruse (EÜ) nr 1927/2006 artikli 3 kolmanda lõiguga. [4] Eurostat, ELi 27 liikmesriigi kaubandus alates 1988. aastast rahvusvahelise kaubanduse standardse klassifikatsiooni (SITC) andmete kohaselt. [5] Federazione Italiana Metalmeccanici – Confederazione Italiana Sindacato Lavoratori. [6] Federazione Impiegati e Operai Metallurgici. [7] Unione Italiana lavoratori Metalmeccanici – Confederazione General Italiana del Lavoro. [8] Unione Generale del Lavoro Metalmeccanici. [9] Rappresentanza Sindacale Unitaria. [10] CIG on Itaalia õigusaktidele tuginev süsteem, mille raames maksab riiklik sotsiaalkindlustuse instituut (Istituto Nazionale della Previdenza Sociale-INPS) rahalist hüvitist töötajatele, kellega tööandja on ajutiselt töösuhte peatanud või kelle töötunde on vähendatud. [11] ELT C 139, 14.6.2006, lk 1. [12] ELT L 406, 30.12.2006, lk 1. [13] ELT C […], […], lk […].